user
Funda ngomlando nangokusetshenziswa kwesihlahla somganu bese wenza umsebenzi ekhasini
elilandelayo.

Amaqiniso Ngesihlahla Somganu
Umlando wesihlahla somganu uhlehla ufike eminyakeni engaphezu kweyizinkulungwane. Lesi
sihlahla siyatholakala nakwezinye izindawo kodwa e-Afrika siyigugu elikhulu. Saziwa kakhulu
ngesithelo saso esibizwa ngokuthi iganu. Lesi sihlahla sibaluleke kakhulu ngoba yonke ingxenye
yaso inosizo olukhulu kusukela kuwo amagxolo esihlahla, kube amaqabunga aso, isithelo, kanye
nenhlamvu ephuma esithelweni.
Abantu abaningi basazi lesi sihlahla ngesithelo saso esiwela phansi emhlabathini bese sidliwa
yizindlovu zize zidakwe. ENingizimu Afrika sitholakala kakhulu eziqiwini zezilwane nasezindaweni
zazemaphandleni ikakhulukazi ezifundazweni zaseLimpopo, KwaZulu Natali, eNtshonalanga Kapa
naseMpumalanga.
Kunezinto ezintathu esingaziqaphela ngesihlahla somganu. Okokuqala ngukuthi sinamaqabunga
amaningi. La maqabunga asiza ukuthi sithele izithelo eziningi. Isihlahla ngasinye singathela izithelo
ezingama-kg angama-500 ngonyaka. Okwesibili ukuthi lesi sihlahla singakhula sibe phakathi
kwamamitha ayi-9 kuya kwayi-18 ubude futhi siyakwazi ukumelana nesomiso. Okokugcina ukuthi
sinobulili obubili. Lokhu kusho ukuthi kukhona isihlala sesilisa nesesifazane. Isihlahla sesifazane
yiso esithela izithelo, bese kuthi esesilisa sona siba nezimbali.
Ezindaweni eziningi zase-Afrika, lesi sihlahla siyavikelwa kakhulu. Imihlangano eminingi ibanjelwa
ngaphansi kwaso ngoba sikhula sifane nesambulela. Lokhu kwenza ukuthi sinikeze umthunzi
omuhle abantu abangahlala ngaphansi kwawo ukuze bangashiswa yilanga. Phela ezindaweni
lapho sitholakala khona lesi sihlahla uthola ukuthi kusemaphandleni ngakho intuthuko iza kancane
okwenza ukuthi izidingongqangi ezifana namahholo zingabi khona. Ngakho-ke, imihlangano
yemiphakathi ibanjelwa phandle. Kanti okunye futhi ngukuthi isimo sezulu sivamise ukushisa
kakhulu.
Okunye okwenza ukuba sibaluleke e-Afrika ngukuthi siyasiza ngokwempilo. Sifana nekhemisi lapho
abantu bethola usizo uma begula noma belimele. Amagxolo alesi sihlahla yiwo asetshenziswa
kakhulu ukwelapha labo abagulayo nabalimele kwesinye isikhathi. Okunye okuphawulekayo
ngamagxolo esihlahla somganu ukuthi asetshenziselwa ukwenza ipulangwe noma ukhuni
olusetshenziswa ukwakha izigubhu, izitulo, izitsha kanye nokunye. Lesi sihlahla siwusizo lapho
kukhona okhishwa yisisu, onesifo samathambo, olunywe yizinambuzane ezifane nomiyane
nezinyosi, kanye nokunye okuningi. Kunoketshezi oluphuma emaqabungeni alesi sihlahla. Lolu
ketshezi lusebenza lapho kukhona oshile noma olunywe yisicabucabu. Yingakho-ke sihlonishwa
futhi sivikelwa njengezikhali zamaNtungwa.
Iganu, okuyisithelo salesi sihlahla, lisetshenziswa emikhiqizweni eminingi futhi ethandwa kakhulu
ngabantu. Abezempilo bathi iganu linamavithamini aphindwe kasishiyagalombili kunalawo
atholakala ewolintshini. Bathi futhi iganu liphinde libe ngesinye sezithelo ezibaluleke kakhulu
ekuvikeleni izifo ezingosomathuba ezifana nomdlavuza kanye nesifo senhliziyo. Lesi sithelo
asigcini nje ngokusiza ngokwezempilo siphinde sisetshenziswe kakhulu emikhiqizweni edliwayo
nephuzwayo. Abantu abaningi bayasazi futhi basikhonzile isiphuzo esidakanayo esibizwa
nge-Amarula. Lesi sithelo sisetshenziswa nalapho kwenziwa izinto ezifana nojamu kanye nokunye
ukudla.
Ngaphakathi kwesithelo somganu kunenhlamvu. Le nhlamvu uma uyiqhekeza uthola ikinati elinuka
kamnandi. Leli kinati lidliwa ngabantu nayizilwane.

1. Nikeza izinto ezimbili ezishiwo ngabezempilo ngeganu.


assistant
• iganu linamavithamini aphindwe kasishiyagalombili kunalawo
atholakala ewolintshini.
• liphinde libe ngesinye sezithelo ezibaluleke kakhulu
ekuvikeleni izifo ezingosomathuba